Likumprojekts

**Grozījumi Covid-19 infekcijas izplatības pārvaldības likumā**

Izdarīt Covid-19 infekcijas izplatības pārvaldības likumā (Latvijas Vēstnesis, 2020, 110A., 40., 193., 211A., 247A. nr.; 2021, 58., 63A., 84B., 102B. nr.) šādus grozījumus:

1. Izteikt 6.8 pantu šādā redakcijā:

"**6.8 pants.** Lai padziļināti analizētu epidemioloģisko situāciju, apzinātu vakcinācijas procesa progresu dažādās sabiedrības grupās un tautsaimniecības nozarēs un veicinātu vakcināciju, kā arī pieņemtu lēmumus par aizsardzības un atbalsta pasākumiem un to efektivitātes uzlabošanu, Centrālā statistikas pārvalde (turpmāk – Pārvalde) no Slimību profilakses un kontroles centra un Nacionālā veselības dienesta saņem datus par personām, kas inficētas ar koronavīrusu SARS-CoV-2, un personām, kas uzsākušas un pabeigušas vakcināciju pret Covid-19, apstrādā šos datus, tos apvienojot ar Pārvaldes rīcībā esošajiem Pilsonības un migrācijas pārvaldes Iedzīvotāju reģistra informācijas sistēmas, Valsts zemes dienesta Valsts adrešu reģistra informācijas sistēmas, Valsts ieņēmumu dienesta, Valsts sociālās apdrošināšanas aģentūras, Izglītības un zinātnes ministrijas un Nodarbinātības valsts aģentūras datiem par minētajām personām, un nodrošina apvienoto datu pseidonimizēšanu un drošu attālinātu piekļuvi Ekonomikas ministrijai, Slimību profilakses un kontroles centram un Pārresoru koordinācijas centram šo datu analīzei."

.

2. 7. pantā:

aizstāt otrajā un trešajā daļā vārdu "naudu" ar vārdiem "biļetes cenu";

papildināt pantu ar ceturto un piekto daļu šādā redakcijā:

"(4) Ja pasākums ir izziņots un izlikts pārdošanā līdz 2021. gada 15. jūnijam un pakalpojuma sniedzējs pēc pasākuma izziņošanas saskaņā ar normatīvo aktu prasībām pasākuma norisei ir noteicis tādas epidemioloģiskās drošības prasības, kas liedz personai apmeklēt pasākumu, jo personai nav sadarbspējīga vakcinācijas, pārslimošanas vai testēšanas sertifikāta (Covid-19 sertifikāts), pakalpojuma sniedzējs pēc pieprasījuma līdz 2021. gada 31. augustam atmaksā patērētājam nesaņemtā pakalpojuma biļetes cenu.

(5) Ja pasākums izziņots un izlikts pārdošanā pēc 2021. gada 15. jūnija un tas paredzēts personām ar sadarbspējīgu testēšanas sertifikātu, bet personai 48 stundas pirms pasākuma vai pasākuma norises dienā tiek konstatēts pozitīvs Covid-19 testa rezultāts, pakalpojuma sniedzējs pēc patērētāja pieprasījuma

atmaksā nesaņemtā pakalpojuma biļetes cenu 30 dienu laikā pēc pasākuma norises."

Kultūras ministra vietā –

ekonomikas ministrs

J. Vitenbergs